Խարիզմատիկ առաջնորդի ուժը սակավ հանդիպող շնորհ ունենալու մեջ է: Հասարակության կյանքում քաղաքական լիդերի դերակատարումը պայմանավորող մի շարք հանգամանքներ գոյություն ունեն: Մասնավորապես լիդերի իմիջը, երկրի բնակչության մենթալիտետը, էթնո-կրոնական կազմը, պետության տիպը և այլն: Շատ դեպքերում քաղաքականության մեջ առաջնորդի հաջողությունը պայմանավորված է ոչ միայն նրա կողմից իր գործառույթների արդյունավետ իրականացմամբ, այլև նրա ինտուիտիվ, բնազդային զգացմունքներով, որոնք դրսևորվում են սեփական ուժերի նկատմամբ վստահությամբ, վիճակը փրկելու համար պայմանների ստեղծման շնորհով: Լիդերները սովորաբար ունենում են իրենց ոճի կարևորագույն տարրեր՝ արտաքին առանձնահատկություններ, անցյալի դրվագներ, ձայնի ինտոնացիա, մանիերա, ծագում և անգամ այնպիսի մանրուքներ, ինչպիսիք են յուրօրինակ մատանին կամ հագուստը: Թեև սրանք անհատի գործնական ու բարոյական հատկանիշների մասին միշտ չէ, որ բավարար ինֆորմացիա են հաղորդում, բայց հաճախ ունենում են մոգական ազդեցություն: